Familie, vriende ‘platgeslaan’ ná stapper se doodDevereaux Pienaar en sy vrou, Veronica. (Foto: Facebook) Geen begrafnisreëlings is nog bekend vir Devereaux Pienaar (53), ŉ ingenieur van Pretoria, wat op ŉ staptog in die Wolkberg-wildernisreservaat dood is nie. Pienaar en sy broer, Nico (47), het op 15 Oktober in die reservaat in Limpopo gaan stap. Die tog sou net twee dae duur, maar die broers het op pad na Devil’s Knuckles van mekaar geskei geraak. ŉ Soekgeselskap is ontplooi nadat familielede hulle nie op hul selfone in die hande kon kry nie. ŉ Inwoner van die gebied het verlede Maandag by ŉ dam in die omgewing op Nico afgekom. Hy was baie verswak, maar het hom ná mediese behandeling by die soekgeselskap aangesluit. Sy broer se liggaam is Saterdagoggend in ŉ onherbergsame gebied in die reservaat gevind. Devereaux se dogter, Clarissa, het op Facebook geskryf haar pa was ŉ ongelooflik goedgesinde en liefdevolle man en dat sy “die voorreg gehad het om hom Pappa te noem”. Tamatha Jane Urquhart het ook geskryf Devereaux het ŉ aansteeklike lewens- en avontuurlus gehad. “Hy was geliefd onder almal wat hom leer ken het. Hy was altyd opgeruimd en verwelkomend en het werklik gelééf. Devereaux Pienaar se liggaam is in ‘n onherbergsame gebied gevind. (Foto: Mopani-distriksmunisipaliteit/Facebook) “Sy dood het ons platgeslaan, maar ons koester elke oomblik wat ons saam met hom deurgebring het en die pragtige herinneringe wat hy nalaat.” Pule Shayi, burgemeester van die Mopani-distriksmunisipaliteit, het die tientalle mense wat by die soektog na die broers betrokke was, bedank. “Ons wil veral die gemeenskap van Haenertsburg vir hul steun bedank, en omdat hulle hul harte en huise oopgemaak en kos, logistieke steun en ander hulp aan die familie en die reddingspanne gedurende die operasie verskaf het,” het Shayi gesê. “Daar was verskeie mense betrokke by die soek-en-reddingsoperasie, te veel om op te noem. Ons wil ons uiterste dank betuig aan elke liewe persoon wat betrokke was.” Shayi het ook die munisipaliteit se medelye met die gesin betuig. “Dit is werklik hartseer dat ŉ uitstappie om ons pragtige omgewing te verken in dié tragiese verlies geëindig het.” Devereaux word oorleef deur sy vrou, Veronica, dogter, Clarissa, en seuns, Stian en Armand.